Opel Astra saavutas küll kokkuvõttes Eesti Aasta Auto tiitli, aga mina panin ta alles viiendaks. Kas ma arvan ka, et Opel pole auto (nagu üks netikommentaator väitis end teadvat)? Ei, ma arvan, et Opel teeb väga häid autosid. Uus Astra on üks selline. Miks siis ikka viies koht? Lihtne - minu meelest olid neli konkurenti paremad. Astral pole ühtegi sellist omadust, millega ta mind oleks jalust rabada suutnud. Samas pole tal ka ühtegi lootusetult nõrka kohta. Tõsi, finalistide testil kasutada olnud 1,6liitrise turbomootoriga Astra tundus kuidagi uimane ning teelpüsivus ja juhitavus polnud sugugi nii konkreetsed, nagu ma ühelt uue aja Opelilt ootaksin. Opeli hinnapoliitika - iga pisividina eest lisatasu - on küll leevenenud ja odavaimagi Astra põhivarustus sisaldab kliimaseadet, kuid näiteks istmesoojenduse või tulepesuri eest tahetakse ikka raha juurde.